62024CJ0473
SODBA SODIŠČA (osmi senat)
z dne 11. decembra 2025 (
*1
)
„Predhodno odločanje – Uredba (EU) št. 528/2012 – Člen 3(1)(a) – Pojem ‚biocidni proizvod‘ – Pogoj v zvezi z ‚namenom‘ izdelka – Proizvodi iz kisa, namenjeni za uporabo kot hrana in kot čistila/razkužila za to hrano (‚proizvodi za večnamensko uporabo‘) – Področje uporabe Uredbe št. 528/2012 – Člen 2(1) in (2) – Priloga V – Seznam vrst biocidnih proizvodov, ki jih zajema uredba – Zaščita zdravja ljudi in živali ter okolja“
V zadevi C‑473/24,
katere predmet je predlog za sprejetje predhodne odločbe na podlagi člena 267 PDEU, ki ga je vložilo Bundesgerichtshof (zvezno vrhovno sodišče, Nemčija) z odločbo z dne 27. junija 2024, ki je na Sodišče prispela 4. julija 2024, v postopku
Speyer & Grund GmbH & Co. KG
proti
Werner & Mertz GmbH,
SODIŠČE (osmi senat),
v sestavi S. Rodin v funkciji predsednika senata, N. Piçarra in N. Fenger (poročevalec), sodnika,
generalni pravobranilec: R. Norkus,
sodna tajnica: E. Sartori, administratorka,
na podlagi pisnega postopka in obravnave z dne 22. maja 2025,
ob upoštevanju stališč, ki so jih predložili:
–
za Speyer & Grund GmbH & Co. KG C. Eggers in C. Böhler, Rechtsanwälte,
–
za Werner & Mertz GmbH T. C. Körber in V. Warnecke, Rechtsanwälte,
–
za nemško vlado J. Möller in R. Kanitz, agenta,
–
za Evropsko komisijo T. S. Bohr, I. Galindo Martín in R. Lindenthal, agenti,
po predstavitvi sklepnih predlogov generalnega pravobranilca na obravnavi 4. septembra 2025
izreka naslednjo
Sodbo
1
Predlog za sprejetje predhodne odločbe se nanaša na razlago člena 2(1) in (2), prvi pododstavek, točka (e), člena 3(1)(a), prva alinea, in Priloge V k Uredbi (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (UL 2012, L 167, str. 1), kakor je bila spremenjena z Uredbo (EU) št. 334/2014 Evropskega parlamenta in Sveta z dne 11. marca 2014 (UL 2014, L 103, str. 22) in Delegirano uredbo Komisije (EU) 2019/1819 z dne 8. avgusta 2019 (UL 2019, L 279, str. 1) (v nadaljevanju: uredba o biocidih), členom 1(5)(e) Uredbe (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (UL 2008, L 353, str. 1; v nadaljevanju: Uredba CLP) in člena 2(6)(d) Uredbe (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije ter spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL 2006, L 396, str. 1, in popravek v UL 2007, L 136, str. 3), kakor je bila spremenjena z Uredbo CLP (v nadaljevanju: Uredba REACH).
2
Ta predlog je bil vložen v okviru spora med Speyer & Grund GmbH & Co. KG, družbo, ki prodaja in oglašuje nekatere izdelke, sestavljene iz vode ter citronske kisline in/ali ocetne kisline, in Werner & Mertz GmbH, družbo, ki trži sredstva za čiščenje, zaradi tožbe zaradi nelojalne konkurence, ki jo je vložila zadnjenavedena družba.
Pravni okvir
Uredba o biocidih
3
V uvodnih izjavah 1, 3, 18 in 19 uredbe o biocidih je navedeno:
„(1)
Biocidni proizvodi so potrebni za obvladovanje zdravju človeka ali živali škodljivih organizmov in za obvladovanje organizmov, ki povzročajo škodo naravnim ali izdelanim materialom. Vendar lahko biocidni proizvodi zaradi svojih lastnosti in s tem povezanih vzorcev uporabe pomenijo tveganje za ljudi, živali in okolje.
[…]
(3)
Namen te uredbe je izboljšati prosti pretok biocidnih proizvodov v Uniji, pri tem pa zagotoviti visoko raven varovanja zdravja človeka in živali ter okolja. […] Ta uredba bi morala temeljiti na načelu previdnosti, da proizvodnja in dostopnost aktivnih snovi in biocidnih proizvodov na trgu ne bi imela škodljivih učinkov na zdravje človeka ali živali ali nesprejemljivih vplivov na okolje. […]
[…]
(18)
Določene biocidne proizvode in tretirane izdelke, kot so opredeljeni v uredbi, ureja tudi druga zakonodaja Unije. Zato je treba zaradi zagotavljanja pravne varnosti potegniti jasno ločnico. Seznam vrst proizvodov, ki jih zajema ta uredba, in okvirni niz opisov posameznih vrst bi bilo treba določiti v Prilogi k tej uredbi.
(19)
Biocidni proizvodi, ki se uporabljajo ne le za namene te uredbe[,] ampak tudi v povezavi z medicinskimi pripomočki, kot so dezinfekcijska sredstva za razkuževanje bolnišničnih površin in medicinskih pripomočkov, lahko pomenijo drugačno tveganje, kot je obravnavano v tej uredbi. Zato bi morali takšni biocidni proizvodi poleg zahtev iz te uredbe izpolnjevati tudi ustrezne bistvene zahteve […].“
4
Člen 1(1) te uredbe določa:
„Namen te uredbe je z uskladitvijo pravil o dostopnosti na trgu in uporabi biocidnih proizvodov izboljšati delovanje notranjega trga ter pri tem zagotoviti visoko raven varovanja zdravja človeka in živali ter okolja. Določbe te uredbe temeljijo na načelu previdnosti, katerega cilj je zaščititi zdravje ljudi, zdravje živali ter okolje. Posebno pozornost se nameni zaščiti ranljivih skupin.“
5
Člen 2 navedene uredbe, naslovljen „Področje uporabe“, v odstavkih 1 in 2 določa:
„1.   Ta uredba se uporablja za biocidne proizvode in tretirane izdelke. V Prilogi V je seznam in opis vrst biocidnih proizvodov, ki jih zajema ta uredba.
2.   Če v tej uredbi ali drugi zakonodaji Unije ni izrecno določeno drugače, se ta uredba ne uporablja za biocidne proizvode ali tretirane izdelke, ki spadajo v področje uporabe naslednjih instrumentov:
[…]
(e)
Uredbe Evropskega parlamenta in Sveta (ES) št. 852/2004 z dne 29. aprila o higieni živil [UL, posebna izdaja v slovenščini, poglavje 13, zvezek 34, str. 319] […];
[…]
Ne glede na prvi pododstavek se v primeru, ko biocidni proizvod spada v področje uporabe enega izmed zgoraj navedenih instrumentov in se uporablja v namene, ki jih ti instrumenti ne pokrivajo, ta uredba uporablja tudi za ta biocidni proizvod, v kolikor teh namenov ne obravnavajo navedeni instrumenti.“
6
Člen 3 iste uredbe, naslovljen „Opredelitev pojmov“, določa:
„1.   Za namene te uredbe se uporabljajo naslednje opredelitve pojmov:
(a)
‚biocidni proizvod‘ pomeni
–
kakršno koli snov ali zmes v obliki, v kakršni se dobavlja uporabniku, ki je sestavljena iz aktivnih snovi, jih vsebuje ali se uporablja za pridobivanje ene ali več aktivnih snovi in je namenjena uničevanju, odvračanju ali nevtralizaciji škodljivih organizmov, preprečevanju njihovega delovanja ali za odpravo teh organizmov na kateri koli drug način kot zgolj s fizičnim ali mehanskim delovanjem,
[…]“
7
Priloga V k uredbi o biocidih, naslovljena „Vrste biocidnih proizvodov in njihovi opisi, kot je navedeno v členu 2(1)“, določa:
„Glavna skupina 1: razkužila
[…]
Vrsta proizvodov 4: za območja s hrano in krmo
Proizvodi, ki se uporabljajo za razkuževanje opreme, posod, posod za hrano, orodja, površin ali cevovodov, ki so povezani s proizvodnjo, prevozom, skladiščenjem ali uživanjem hrane ali krme (vključno s pitno vodo) za ljudi in živali.
Proizvodi, ki se uporabljajo za vključitev v materiale, ki lahko pridejo v stik s hrano.
Vrsta proizvodov 5: pitna voda
Proizvodi, ki se uporabljajo za razkuževanje pitne vode za ljudi in živali.
[…]“
Uredba REACH
8
Člen 2 Uredbe REACH, naslovljen „Področje uporabe“, v odstavku 6 določa:
„Določbe iz naslova IV se ne uporabljajo za naslednje pripravke v končni obliki, namenjene končnemu uporabniku:
[…]
(d)
hrano […] skladno z Uredbo (ES) št. 178/2002 [Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (UL, posebna izdaja v slovenščini, poglavje 15, zvezek 6, str. 463)], vključno z uporabo:
(i)
kot dodatek živilom […];
[…].“
9
Člen 31 te uredbe, naslovljen „Zahteve za varnostne liste“, ki spada pod naslov IV navedene uredbe, naslovljen „Obveščanje v dobavni verigi“, v odstavku 1(a) določa, da dobavitelj snovi ali pripravka prejemniku snovi ali pripravka dostavi varnostni list, izpolnjen v skladu s Prilogo II, kadar snov ali pripravek izpolnjuje merila za razvrstitev kot nevarna v skladu z Uredbo CLP.
Uredba CLP
10
Člen 1 Uredbe CLP v odstavku 5 določa:
„Ta uredba se ne uporablja za naslednje snovi in zmesi v obliki končnih izdelkov, ki so namenjene končnemu uporabniku:
[…]
(e)
hrano ali krmo, opredeljeno v Uredbi (ES) št. 178/2002, vključno z uporabo:
(i)
kot dodatek živilom […];
[…].“
Spor o glavni stvari in vprašanja za predhodno odločanje
11
Družba Speyer & Grund prodaja in oglašuje proizvode pod znamko SURIG, zlasti proizvod, sestavljen iz vode in ocetne kisline (7,5 %), imenovan SURIG Essigspray UNIVERSAL, ter proizvod, sestavljen iz vode, ocetne kisline (10 %) in citronske kisline (1,5 %), imenovan SURIG Essigspray EXTRA.
12
Ti izdelki se tržijo v prozornih plastenkah s pršilkami, na katerih so na etiketi na sprednji strani – poleg imena blagovne znamke in imena posameznega izdelka – podobi nepredelane zelenjave in sijočega kuhinjskega pomivalnega korita ter nalepka z napisoma „dokazana živilska kakovost“ in „100 % rastlinskega izvora“. Na zadnji strani teh izdelkov so na etiketi med drugim navedene te informacije: „S praktično pršilko je mogoče preprosto poškropiti solate, sadje in zelenjavo. […] ni primeren le za slastne solatne prelive, temveč obogati tudi druge jedi“.
13
Družba Werner & Mertz, ki prodaja čistila, meni, da družba Speyer & Grund s prodajo in oglaševanjem proizvodov SURIG Essigspray UNIVERSAL in SURIG Essigspray EXTRA kot hrane krši pravila o lojalni konkurenci, razlagana v povezavi z uredbo o biocidih ter uredbama CLP in REACH, ker niso upoštevane zahteve glede označevanja in oglaševanja, poleg tega pa lahko taka prodaja in oglaševanje zavaja potrošnika, saj gre dejansko za čistila.
14
V teh okoliščinah je družba Werner & Mertz pri Landgericht Frankfurt am Main (deželno sodišče v Frankfurtu na Majni, Nemčija) v bistvu predlagala, naj se družbi Speyer & Grund naloži, naj preneha prodajati in/ali oglaševati proizvode iz postopka v glavni stvari.
15
To sodišče je temu predlogu ugodilo, saj je menilo, da so ti proizvodi biocidni proizvodi.
16
Družba Speyer & Grund je zoper to odločbo vložila pritožbo pri Oberlandesgericht Frankfurt am Main (višje deželno sodišče v Frankfurtu na Majni, Nemčija). To sodišče je v bistvu ugotovilo, da so ti proizvodi biocidni proizvodi, ker to ugotovitev potrjujejo oblika plastenke, ki jo javnost povezuje izključno s čistili, in podobe na etiketah proizvodov iz postopka v glavni stvari, ter ker za navedene proizvode z dvojno rabo veljajo obveznosti iz uredbe o biocidih ter uredb CLP in REACH, ter navedeno sodbo potrdilo.
17
Bundesgerichtshof (zvezno vrhovno sodišče, Nemčija), pri katerem je družba Speyer & Grund vložila revizijo in ki je predložitveno sodišče, se sprašuje, ali proizvodi z dvojno rabo, kakršni so ti iz postopka v glavni stvari, spadajo na področje uporabe uredbe o biocidih ter uredb CLP in REACH.
18
V teh okoliščinah je Bundesgerichtshof (zvezno vrhovno sodišče) prekinilo odločanje in Sodišču v predhodno odločanje predložilo ta vprašanja:
„1.
Ali je treba člen 3(1), točka (a), [prva alinea], [uredbe o biocidih] razlagati tako, da mora biti funkcija, ki se zahteva za to, da se proizvod šteje za biocid, edini ali pretežni namen, ali pa zadostuje, da je proizvod namenjen tudi, da se uporablja kot biocidni proizvod, čeprav je to njegov drugotni namen?
2.
Ali je treba člen 2(1), drugi stavek, [uredbe o biocidih] v povezavi s Prilogo V k tej uredbi razlagati tako, da biocidni proizvod, ki je namenjen (tudi) za čiščenje hrane, spada na področje uporabe [navedene uredbe] kot proizvod iz vrste proizvodov 4 (za območja s hrano in krmo) v okviru glavne skupine 1 (razkužila)?
3.
Ali je treba člen 2(2), prvi pododstavek, točka (e), in drugi pododstavek, [uredbe o biocidih] razlagati tako, da biocidni proizvod, namenjen (tudi) za čiščenje/razkuževanje hrane, spada zgolj na področje uporabe [Uredbe št. 852/2004] in da zlasti ne spada na področje uporabe [uredbe o biocidih] na podlagi izjeme od izjeme iz člena 2(2), drugi pododstavek, te uredbe?
4.
Ali je treba izjemo za hrano iz člena 1(5), točka (e), [Uredbe CLP] razlagati tako, da se ta uredba uporablja za proizvod, ki je hkrati hrana v smislu člena 2 [Uredbe št. 178/2002] in biocidni proizvod v smislu člena 2(1) in člena 3(1), točka (a), prvi stavek, [uredbe o biocidih], ne glede na to izjemo – po potrebi pod pogojem, da funkcija biocida prevlada?
5.
Ali je treba izjemo za hrano iz člena 2(6), točka (d), [Uredbe REACH] v povezavi z naslovom IV te uredbe razlagati tako, da uporaba naslova IV za proizvod v smislu četrtega vprašanja ni izključena, in sicer ne glede na to izjemo – po potrebi pod pogojem, da funkcija biocida prevlada?“
Vprašanja za predhodno odločanje
Prvo vprašanje
19
Predložitveno sodišče s prvim vprašanjem v bistvu sprašuje, ali je treba člen 3(1)(a), prva alinea, uredbe o biocidih razlagati tako, da mora imeti proizvod, da bi bil obsežen s pojmom „biocidni proizvod“, kot je opredeljen v tej določbi, izključno ali pretežno biocidni namen, ali pa je lahko ta namen zgolj stranski glede na druge namene.
20
V skladu z ustaljeno sodno prakso namreč iz zahtev po enotni uporabi prava Unije in zahtev načela enakosti izhaja, da je treba izraze iz določbe prava Unije, ki za določitev svojega pomena in obsega ne napotuje izrecno na pravo držav članic, običajno v vsej Uniji razlagati avtonomno in enotno, pri čemer je treba upoštevati kontekst določbe in cilj, ki se uresničuje z zadevno ureditvijo (sodba z dne 4. oktobra 2024, AFAÏA, C‑228/23, EU:C:2024:829, točka 39 in navedena sodna praksa).
21
Na podlagi člena 3(1)(a), prva alinea, uredbe o biocidih pojem „biocidni proizvod“ zajema „kakršno koli snov ali kakršno koli zmes v obliki, v kakršni se dobavlja uporabniku, ki je sestavljena iz aktivnih snovi, jih vsebuje ali se uporablja za pridobivanje ene ali več aktivnih snovi in je namenjena uničevanju, odvračanju ali nevtralizaciji škodljivih organizmov, preprečevanju njihovega delovanja ali za odpravo teh organizmov na kateri koli drug način kot zgolj s fizičnim ali mehanskim delovanjem“.
22
Sodišče je že razsodilo, da iz besedila te določbe izhaja, da je treba proizvod opredeliti za „biocidni proizvod“ v smislu te določbe, če izpolnjuje tri kumulativne pogoje. Prvič, ta proizvod mora biti sestavljen iz ene ali več „aktivnih snovi“, ki jih bodisi vsebuje bodisi se uporablja za njihovo pridobivanje. Drugič, z navedenim proizvodom se morajo uresničevati nekateri cilji, in sicer uničevanje, odvračanje ali nevtralizacija škodljivih organizmov, preprečevanje njihovega delovanja ali odprava teh organizmov. Tretjič, ta proizvod mora delovati na „drug način kot zgolj s fizičnim ali mehanskim delovanjem“ (glej v tem smislu sodbo z dne 14. oktobra 2021, Biofa, C‑29/20, EU:C:2021:843, točki 26 in 28).
23
V zvezi s tem drugim pogojem, na katerega se nanašajo vprašanja predložitvenega sodišča, iz besedila člena 3(1)(a), prva alinea, uredbe o biocidih ne izhaja, da se za opredelitev proizvoda za „biocidni proizvod“ v smislu te določbe zahteva, da ima ta proizvod izključni ali prevladujoči biocidni namen.
24
Glede konteksta, v katerega je umeščena navedena določba, iz člena 2(2), prvi pododstavek, uredbe o biocidih izhaja, da se ta uredba, razen če je v tej uredbi ali drugi zakonodaji Unije izrecno določeno drugače, ne uporablja za biocidne proizvode, ki spadajo na področje uporabe nekaterih pravnih instrumentov iz tega člena, kot je Uredba št. 852/2004.
25
Vendar člen 2(2), drugi pododstavek, uredbe o biocidih vsebuje odstopanje od tega pravila s tem, da določa, da se ne glede na ta prvi pododstavek za biocidne proizvode, ki spadajo v področje uporabe instrumentov, naštetih v členu 2(2), prvi pododstavek, te uredbe, čeprav se uporabljajo v namene, ki jih ti instrumenti ne pokrivajo, uporablja uredba o biocidih, v kolikor teh namenov ne obravnavajo navedeni instrumenti.
26
Poleg tega, kot je razvidno iz uvodne izjave 1 uredbe o biocidih, lahko biocidni proizvodi pomenijo tveganja za ljudi, živali in okolje, zlasti zaradi njihove uporabe. Kot je navedeno v uvodni izjavi 19 te uredbe, „[b]iocidni proizvodi, ki se uporabljajo ne le za namene te uredbe[,] ampak tudi v povezavi z medicinskimi pripomočki […], lahko pomenijo drugačno tveganje, kot je obravnavano v tej uredbi[, in bi zato] morali takšni biocidni proizvodi poleg zahtev iz te uredbe izpolnjevati tudi ustrezne bistvene zahteve iz [pravnih instrumentov v zvezi s temi proizvodi]“.
27
Iz tega sledi, da kontekst, v katerega je umeščen člen 3(1)(a), prva alinea, uredbe o biocidih, potrjuje, da je zakonodajalec Unije upošteval proizvode za večnamensko uporabo, ki se uporabljajo tudi kot biocidni proizvod, in uporabe te uredbe ni pogojeval z izključno biocidnim namenom zadevnega proizvoda.
28
Kot je namreč generalni pravobranilec v bistvu navedel v točkah 26 in 27 sklepnih predlogov, opredelitve proizvoda za biocidni proizvod v smislu člena 3(1)(a), prva alinea, uredbe o biocidih, kar zadeva pogoj v zvezi z njegovim namenom, ni mogoče izključiti zgolj zato, ker ima ta proizvod več namenov.
29
Poleg tega člen 2(2), drugi pododstavek, uredbe o biocidih v povezavi z njenima uvodnima izjavama 3 in 19 ne vsebuje pojasnil glede narave ali intenzivnosti biocidne uporabe, kar potrjuje, da proizvoda z biocidnim namenom, ki je stranski, ni mogoče izključiti s področja uporabe te uredbe.
30
Široka razlaga te določbe, v skladu s katero opredelitev proizvoda za biocidni proizvod ni pogojena z izključnim ali prevladujočim biocidnim namenom, je v skladu s ciljem uredbe o biocidih, kot izhaja iz člena 1(1) te uredbe v povezavi z njeno uvodno izjavo 1, ki je med drugim zagotoviti visoko raven varovanja zdravja ljudi in živali ter okolja, pri čemer je pojasnjeno, da določbe navedene uredbe temeljijo na previdnostnem načelu.
31
Cilj razlage člena 3(1)(a), prva alinea, uredbe o biocidih – v skladu s katero vsak biocidni namen nekega proizvoda, čeprav zgolj stranski, zadostuje za ugotovitev, da je drugi kumulativni pogoj, ki ga mora izpolnjevati biocidni proizvod in ki je naveden v točki 23 te sodbe, izpolnjen – je zagotoviti enako varstvo vsem uporabnikom biocidnih proizvodov, ne glede na to, ali jih ti uporabljajo v okviru njihovega stranskega biocidnega namena ali pa v okviru njihovega izključnega ali glavnega biocidnega namena.
32
Glede na navedeno je treba na prvo vprašanje odgovoriti, da je treba člen 3(1)(a), prva alinea, uredbe o biocidih razlagati tako, da ni nujno potrebno, da ima proizvod, da bi bil obsežen s pojmom „biocidni proizvod“, kot je opredeljen v tej določbi, izključno ali pretežno biocidni namen, saj je ta namen lahko glede na druge namene stranski.
Drugo in tretje vprašanje
33
Predložitveno sodišče z drugim in tretjim vprašanjem v bistvu sprašuje, ali je treba člen 2(1) in (2) uredbe o biocidih v povezavi s Prilogo V, glavna skupina 1, vrsta proizvodov 4, k tej uredbi razlagati tako, da biocidni proizvod, ki je namenjen čiščenju in razkuževanju hrane, spada na področje uporabe navedene uredbe.
34
Najprej je treba pojasniti, da preučitev teh vprašanj temelji na premisi iz predložitvene odločbe, da so proizvodi iz postopka v glavni stvari namenjeni dvojni uporabi kot hrana in kot čistila/razkužila za to hrano.
35
V skladu s členom 2(1) uredbe o biocidih se ta uredba uporablja za biocidne proizvode in tretirane izdelke, pri čemer sta seznam vrst biocidnih proizvodov, ki jih zajema ta uredba, ter njihov opis navedena v Prilogi V k navedeni uredbi.
36
Kot je navedeno v uvodni izjavi 18 uredbe o biocidih, določene biocidne proizvode ureja tudi druga zakonodaja Unije, zato je treba zaradi zagotavljanja pravne varnosti potegniti jasno ločnico in določiti „seznam vrst proizvodov, ki jih zajema ta uredba“, z „okvirnim nizom opisov posameznih vrst“ v Prilogi k tej uredbi.
37
Iz besedila člena 2(1) uredbe o biocidih v povezavi z njeno uvodno izjavo 18 tako izhaja, da je treba seznam proizvodov, naveden v Prilogi V k tej uredbi, šteti za izčrpen. Izraz „okviren“ iz te uvodne izjave se namreč nanaša le na „opise“ vsake vrsto proizvodov, in ne na „seznam“ vrst biocidnih proizvodov.
38
Iz tega sledi, da za to, da dani proizvod spada na področje uporabe uredbe o biocidih, ne zadostuje zgolj to, da ustreza opredelitvi biocidnega proizvoda iz člena 3(1) navedene uredbe. Tak proizvod mora poleg tega ustrezati eni od vrst proizvodov iz Priloge V k uredbi o biocidih.
39
V zvezi s tem so v vrsti proizvodov 4 – ki spada v glavno skupino vrst proizvodov 1, naslovljeno „razkužila“, iz Priloge V k tej uredbi – zajeti proizvodi, ki se uporabljajo za razkuževanje opreme, posod, posod za hrano, orodja, površin ali cevovodov, ki so povezani s proizvodnjo, prevozom, skladiščenjem ali uživanjem hrane ali krme (vključno s pitno vodo) za ljudi in živali, ter proizvodi, ki se uporabljajo za vključitev v materiale, ki lahko pridejo v stik s hrano.
40
Iz opisa biocidnih proizvodov, ki so zajeti v vrsti proizvodov 4, ki spada v glavno skupino 1 vrst proizvodov iz Priloge V k uredbi o biocidih, je razvidno, da se sklicevanje na „površine“ ne nanaša na hrano, temveč na površine, na katerih je bila ta hrana obdelana ali s katerimi je bila v stiku. Poleg tega je treba v tej vrsti zajete „proizvode“ razumeti kot proizvode, ki se uporabljajo za razkuževanje materialov in površin, ki se uporabljajo v okviru raznih dejavnosti v zvezi s hrano in s krmo.
41
Nasprotno pa te vrste proizvodov 4 ni mogoče razumeti tako, da se v njej navedeni načini uporabe nanašajo na razkuževanje hrane zaradi njenega poznejšega zaužitja.
42
Čeprav se vrsta proizvodov 5, naslovljena „pitna voda“, ki spada v isto glavno skupino 1 iz Priloge V k tej uredbi, res nanaša na proizvode, ki se uporabljajo za „razkuževanje pitne vode za ljudi in živali“, pa se ta vrsta proizvodov nanaša le na pitno vodo, ne pa na hrano. Če bi bil namreč namen zakonodajalca Unije zajeti tudi to hrano, bi bila glede na pomen varnosti navedene hrane v Uniji navedena hrana izrecno navedena v tej prilogi.
43
Poleg tega to sklicevanje na „pitno vodo“ ne more pripeljati do ugotovitve, da je zakonodajalec Unije med biocidne proizvode, ki spadajo na področje uporabe uredbe o biocidih in ki so navedeni v Prilogi V k tej uredbi, želel uvrstiti proizvode, kakršni so ti iz postopka v glavni stvari, ker je, kot je bilo navedeno v točki 37 te sodbe, seznam proizvodov, navedenih v tej prilogi, izčrpen.
44
Zato je treba ugotoviti, da proizvodi, kakršni so ti iz postopka v glavni stvari, katerih namen je istočasno, da se uporabljajo kot hrana in kot čistilo oziroma razkužilo za to hrano, ne spadajo na področje uporabe uredbe o biocidih, kot je opredeljena v njenem členu 2(1) v povezavi s Prilogo V, glavna skupina 1, vrsta proizvodov 4, k tej uredbi.
45
Poleg tega to, da je zakonodajalec Unije v uredbi o biocidih prevzel vrsto proizvodov 4, ki je bila prej navedena v Direktivi 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet (UL, posebna izdaja v slovenščini, poglavje 3, zvezek 23, str. 3), medtem ko stara vrsta proizvodov 20, ki je obsegala proizvode, ki se uporabljajo za konzerviranje hrane in krme z nadzorom škodljivih organizmov, in ki je bila prav tako navedena v tej direktivi, potrjuje ugotovitev, da proizvodi, kakršni so ti iz postopka v glavni stvari, ne spadajo v okvir vrst proizvodov iz Priloge V k navedeni uredbi.
46
Glede vprašanj predložitvenega sodišča v zvezi z uporabo uredbe o biocidih na podlagi njenega člena 2(2), drugi pododstavek, za proizvode, katerih namen je istočasno, da se uporabljajo kot hrana in kot čistilo oziroma razkužilo za to hrano, je treba navesti, na eni strani, da čeprav člen 2(1) te uredbe določa pogoje za uporabo navedene uredbe, njen člen 2(2), prvi pododstavek, s področja uporabe te uredbe izključuje biocidne proizvode, ki spadajo na področje uporabe instrumentov, naštetih v tem prvem pododstavku. Natančneje, člen 2(2), prvi pododstavek, točka (e), uredbe o biocidih določa, da se ta uredba, razen če ni izrecno določeno drugače, ne uporablja za biocidne proizvode, ki spadajo na področje uporabe Uredbe št. 852/2004.
47
Na drugi strani člen 2(2), drugi pododstavek, uredbe o biocidih določa izjemo od te izključitve, saj določa, da se ne glede na prvi pododstavek v primeru, da biocidni proizvod spada v področje uporabe enega izmed zgoraj navedenih instrumentov in se uporablja v namene, ki jih ti instrumenti ne pokrivajo, ta uredba uporablja tudi za ta biocidni proizvod, v kolikor teh namenov ne obravnavajo navedeni instrumenti.
48
Kot pa je generalni pravobranilec v bistvu navedel v točki 54 sklepnih predlogov, proizvodov iz postopka v glavni stvari, katerih namen je istočasno, da se uporabljajo kot hrana in kot proizvod za čiščenje oziroma razkuževanje te hrane – ker ne spadajo na področje uporabe te uredbe, saj ne ustrezajo merilom, opredeljenih v členu 2(1) uredbe o biocidih – ni treba preučiti glede na odstavek 2 tega člena.
49
Glede na vse zgornje preudarke je treba na drugo in tretje vprašanje odgovoriti, da je treba člen 2(1) in (2) uredbe o biocidih v povezavi s Prilogo V, glavna skupina 1, vrsta proizvodov 4, k tej uredbi razlagati tako, da biocidni proizvod, ki je namenjen čiščenju in razkuževanju hrane, ne spada na področje uporabe navedene uredbe.
Četrto in peto vprašanje
50
Ob upoštevanju odgovorov na drugo in tretje vprašanje na četrto in peto vprašanje ni treba odgovoriti.
Stroški
51
Ker je ta postopek za stranke v postopkih v glavni stvari ena od stopenj v postopkih pred predložitvenim sodiščem, to odloči o stroških. Stroški za predložitev stališč Sodišču, ki niso stroški omenjenih strank, se ne povrnejo.
Iz teh razlogov je Sodišče (osmi senat) razsodilo:
1.
Člen 3(1)(a), prva alinea, Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov, kakor je bila spremenjena z Uredbo (EU) št. 334/2014 Evropskega parlamenta in Sveta z dne z dne 11. marca 2014 in z Delegirano uredbo Komisije (EU) 2019/1819 z dne 8. avgusta 2019,
je treba razlagati tako, da
ni nujno potrebno, da ima proizvod, da bi bil obsežen s pojmom „biocidni proizvod“, kot je opredeljen v tej določbi, izključno ali pretežno biocidni namen, saj je ta namen lahko glede na druge namene stranski.
2.
Člen 2(1) in (2) Uredbe št. 528/2012, kakor je bila spremenjena z Uredbo št. 334/2014 in z Delegirano uredbo 2019/1819, v povezavi s Prilogo V, glavna skupina 1, vrsta izdelkov 4, k tej uredbi
je treba razlagati tako, da
biocidni proizvod, ki je namenjen čiščenju in razkuževanju hrane, ne spada na področje uporabe navedene uredbe.
Podpisi
(
*1
)	Jezik postopka: nemščina.